༈ །བླ་མ་ལ་གསོལ་འདེབས་ཕུར་ཚུག
ས་བཞུགས་སོ།། རྒྱལ་བ་ཀུན་དངོས་དཔལ་མཆོག་དང་པོའི་སངས་རྒྱས་གང་། །གང་གི་རང་བཞིན་བསྟན་པའི་རྒྱལ་མཚན་ལྷར་བཅས་འགྲོ་བའི་འདྲེན་པ་མཆོག །མཆོག་གི་བླ་མར་སྒོ་གསུམ་གུས་པ་ཆེན་པོས་འདུད། །འདུད་བསྟོད་མཆོད་སོགས་རླབས་ཆེན་ཡན་ལག་བདུན་པ་འབུལ། །དེ་ལྟར་སྐྱབས་ཀུན་ངོ་བོ་བླ་མ་ལ། །དད་པ་གསུམ་གྱི་ཡན་ལག་བདུན་པའི་མཐུས། །དེ་བཞིན་གཤེགས་པའི་བསྟན་པ་འཛིན་པ་དང་། །དེ་འཛིན་བྱེད་པའི་སྐྱེས་རྣམས་རྟག་རྒྱས་ཤོག །བདག་ཀྱང་དེང་ནས་ཚེ་རབས་ཐམས་ཅད་དུ། །བདག་ཏུ་འཛིན་པའི་འཁྲི་ཤིང་དྲྭ་བ་ཀུན། །བདག་མེད་རྟོགས་པའི་མཚོན་གྱིས་ལེགས་བཅད་དེ། །བདག་གཞན་དོན་གཉིས་འགྲུབ་པའི་མཐུ་ལྡན་ཤོག །གང་དག་བདག་ལ་ཀུན་ཏུ་ལྟོས་བཅས་རྣམས། །གང་ཡང་བདག་ལ་སྐྱོབས་ནུས་མ་མཆིས་པས། །གང་ཕྱིར་དཔལ་ལྡན་བླ་མའི་ཐུགས་རྗེ་ཡིས། །གང་རྣམས་མངོན་མཐོ་ངེས་ལེགས་གནས་ཐོབ་ཤོག །རབ་མཆོག་ཐུབ་པའི་བསྟན་པའི་སྙིང་པོ་ནི། །རབ་ཏུ་བླ་མའི་མོས་གུས་ཞེས་གསུངས་ཀྱང་། །རབ་མགྱོགས་འཇིག་རྟེན་ཟས་ནོར་རྗེས་འགྲོ་བའི། །རབ་དམན་བདག་ལ་དད་པའི་རླན་སྐྱེ་ཤོག །ཅེས་བླ་མ་ལ་ཕུར་ཚུགས་སུ་བྱ་བྲལ་སངས་རྒྱས་ཕུན་ཚོགས་ཀྱིས་གསོལ་བ་བཏབ་པའོ།།